Landets rigeste kommuner skal bidrage mere til landets fattigste kommuner. Det foreslår regeringen i et nyt udspil til en såkaldt udligningsreform, som præsenteres torsdag. - Vi ønsker at udligne mere, så flere kommuner i landet kan sikre ordentlig velfærd til deres borgere. Vi kan se, at der er en skævvridning i vores samfund, og forudsætningerne er blevet for forskellig mellem land og by, siger statsminister Mette Frederiksen (S). Penge fra øst mod vest Groft sagt vil regeringen flytte penge fra "øst mod vest", så især kommuner i Jylland, på Fyn og på øerne får flere penge. - I nogle kommuner bor der rigtig mange mennesker, der går på arbejde og betaler skat og har ret gode liv. I andre kommuner er der blevet rigtig langt mellem skolerne og daginstitutionerne, der er færre mennesker, der går på arbejde, og der er en dårligere sundhedstilstand. Det er en uretfærdighed, der er blevet forstærket, siger Mette Frederiksen. Regeringen lægger op til, at 60 kommuner skal modtage penge, mens 38 kommuner skal betale. For eksempel skal Gentofte Kommune, som er en af landets rigeste kommuner, betale flest penge, mens Kalundborg Kommune, som er en af landets fattigste, skal modtage flest penge. Foreløbig har regeringen løftet sløret for nogle af hovedlinjerne i udspillet. Det samlede udspil præsenteres torsdag.

Opsummering:
Få overblik over, hvordan regeringen vil flytte penge fra rige til fattige kommuner nederst i artiklen.